|  |
| --- |
| Til de på høringslisten anførte |

**Høring af udkast til lov om ændring af lov om miljøbeskyttelse – producentansvar**

Hermed fremsendes høringsudkast til ændringsforslag af miljøbeskyttelseslovens[[1]](#footnote-1) § 9 vedr. udvidet producentansvar.

./.

**Frist for høringssvar er den 13. december 2019**. Høringssvar skal sendes til Miljø- og Fødevareministeriet på e-mailadressen [mfvm@mfvm.dk](mailto:mfvm@mfvm.dk) med kopi til [annen@mfvm.dk](mailto:annen@mfvm.dk) og med angivelse af journalnummer 2019-9743 i emnefeltet/overskriften, samt navn på afsendende institution.

Ministeriet planlægger desuden at afholde **et høringsmøde om ændringsforslaget mandag d. 25. november kl. 13-15 i Slotsholmsgade 12, mødesal F**, for alle interesserede. Tilmelding til mødet skal ske til Sigrid Friis Proschowsky [sifpr@mfvm.dk](mailto:sifpr@mfvm.dk) senest fredag d. 22. november.

Høringsvar fra ikke-ministerielle høringsparter offentliggøres på høringsportalen på http://www.hoeringsportalen.dk efter høringsfristens udløb og oversendes samtidigt til Folketingets Miljø- og Fødevareudvalg. Ved afgivelse af høringssvar samtykker høringsparten i, at vedkommendes høringssvar, e-mailadresse og navn offentliggøres på høringsportalen efter endt høring.

Udkast til ændring af miljøbeskyttelsesloven er sendt i høring hos de myndigheder og organisationer, der fremgår af vedlagte fortegnelse.

./.

Eventuelle spørgsmål til materialet kan rettes til Anne Gry Lund på tlf. 2234 9071 eller e-mail [aglun@mfvm.dk](mailto:aglun@mfvm.dk) eller til Anne Nielsen på tlf. 2211 1781 eller e-mail [annen@mfvm.dk](mailto:annen@mfvm.dk). Spørgsmål som specifikt vedrører lovforslagets del om udvidet producentansvar for emballage kan rettes til Signe Sloth Hansen på 2120 5340 eller e-mail [sigsh@mfvm.dk](mailto:sigsh@mfvm.dk).

**Ændringsforslagets indhold**

Formålet med lovforslaget er tredelt:

1. At etablere hjemler til at kunne implementere EU’s affaldsdirektiv[[2]](#footnote-2) art. 8 og 8a om nye minimumskrav til udvidede producentansvarsordninger på de eksisterende producentansvarsområder (biler, batterier og elektronikaffald) (frist for lovhjemler 5. juli 2020, frist for fuld implementering 5. januar 2023).
2. At etablere hjemler til at kunne implementere udvidet producentansvar for emballage, jf. EU’s emballagedirektiv[[3]](#footnote-3) art. 7, stk. 2 om krav om udvidet producentansvar for emballage (frist for lovhjemler 5. juli 2020, frist for fuld implementering 31. december 2024)
3. At etablere hjemler til at modernisere reglerne for udvidet producentansvar for elektronikaffald med henblik på at sikre mere genbrug og en bedre genanvendelse af elektronikaffald. Med denne ændring skabes hjemmel til at gennemføre anbefalinger fra Partnerskabet for indsamling af elektronikaffald (2016) samt Advisory Board for Cirkulær Økonomi (2017) og hermed gennemføre et initiativ i *Aftale om udmøntning af pulje til Strategi for cirkulær økonomi* (V, K, LA, DF, RV) (ingen implementeringsfrist, nationalt initiativ).

Alle lovhjemlerne vil efterfølgende skulle udmøntes i de respektive bekendtgørelser for udvidet producentansvar for hhv. batterier, biler og elektronik samt i en ny emballagebekendtgørelse indenfor implementeringsfristerne, som er hhv. 5. januar 2023 og 31. december 2024.

Ad 1) Miljøbeskyttelseslovens bestemmelser om de eksisterende udvidede producentansvarsordninger skal suppleres med en række nye bestemmelser for at opfylde affaldsdirektivets minimumskrav til udvidede producentansvarsordninger. De nye minimumskrav gælder både eksisterende og nye ordninger og har til hensigt at forbedre administrationen og skabe transparens i producentansvarsordningerne. Minimumskravene skal bidrage til at nedbringe omkostninger og forbedre resultaterne ved affaldshåndteringen, samt sikre lige konkurrencevilkår. Minimumskravene vedrører bl.a.:

* transparens i kollektive ordningers økonomi,
* egenkontrol af producenters og kollektive ordningers økonomisk forvaltning og indberettede data,
* oplysninger om affaldshåndteringsmål skal gøres offentligt tilgængelige af producenterne,
* sikkerhedsstillelse fra producenterne,
* mulighed for, at udenlandske producenter kan udnævne en bemyndiget repræsentant til at varetage producentansvarsforpligtelser i en anden EU-medlemsstat, samt
* producenternes økonomiske bidrag til de kollektive ordninger gradueres efter deres produkters genanvendelighed, genbrugelighed og reparerbarhed for at give producenterne incitament til at tage flere miljøhensyn ved udformning af deres produkt.

Ad 2) Miljøbeskyttelseslovens nuværende bestemmelser giver ikke mulighed for at implementere udvidet producentansvar for al emballage. Der er kun hjemler til pant- og retursystemet, som er et udvidet producentansvar for visse drikkevareemballager. Miljø- og Fødevareministeriet vurderer, at reglerne for pant- og retursystemet allerede opfylder de nye minimumskrav for udvidet producentansvar. Der foreslås derfor ikke ændringer i pant- og retursystemet med nærværende lovforslag. Der foreslås derimod en række nye bestemmelser i en ny § 9 p i miljøbeskyttelsesloven, som gør det muligt at etablere udvidet producentansvar for øvrig emballage i overensstemmelse med de nye minimumskrav for udvidet producentansvar.

Ad 3) Med lovforslaget foreslås det, at der etableres hjemmel til at kunne fastsætte regler om, at indsamlingsmulighederne for elektronikaffald fra private husholdninger udvides. Dette skal ske ved, at der etableres en undtagelse fra det gældende forbud mod at etablere andre ordninger end de kommunale indsamlingsordninger. Samtidigt foreslås hjemmel til, at der kan stilles krav om, at de aktører, der indgår i eksisterende og nye indsamlingsordninger for elektronikaffald, skal være miljø-certificeret efter de gældende EU-standarder for indsamling og behandling af elektronikaffald (CENELEC-standarder, EN 50625-serie).

**Lovforslagets væsentligste administrative og økonomiske konsekvenser**

Lovforslaget i sig selv forventes ikke at have væsentlige administrative og økonomiske konsekvenser, da det etablerer bemyndigelseshjemler som først senere detaljeres ved udmøntning i bekendtgørelser for de respektive producentansvarsområder.

De foreløbige estimater for de administrative og økonomiske konsekvenser indikerer, at lovforslagets del 1 kun vil have minimale omkostninger for myndigheder og erhverv. Forslagets del 2 forventes derimod at have erhvervsøkonomiske konsekvenser på ca. 1,5 mia. kr. årligt, som følge af, at producenter fremadrettet skal afholde omkostningerne til emballageaffaldshåndtering. Hertil kommer endnu ikke-estimerede administrative omkostninger bl.a. som følge af nye pligter i forhold til registrering og indberetning af data. Endelig forventes lovforslagets del 3 samlet set at have positive erhvervsmæssige konsekvenser på op mod 250 mio. kr. årligt, som dog også indeholder en vis grad af omfordeling af byrder mellem de aktører, som kommer til at indgå i det nye indsamlingssystem for elektronikaffald.

Lovforslaget forventes at blive fremsat i Folketinget i første halvdel af februar 2020 og skal være vedtaget senest d. 5. juli 2020 af hensyn til overholdelse af gældende implementeringsfrister.

Med venlig hilsen

Anne Gry Lund

Miljø- og Fødevareministeriet

1. [**LBK nr. 681 af 02/07/2019, Bekendtgørelse af lov om miljøbeskyttelse**](https://www.retsinformation.dk/Forms/R0710.aspx?id=209531) [↑](#footnote-ref-1)
2. (EU) 2018/851 af 30. maj 2018 [↑](#footnote-ref-2)
3. (EU) 2018/852 af 30. maj 2018 [↑](#footnote-ref-3)